Google-feil viser alle dine passord
Med stadig flere sosiale medier å forholde seg til - samt ulike forum som krever passord - er sikkerheten på datamaskinen viktig for at sensitiv informasjon ikke kommer ut.Mange velger å lagre passordene sine for å slippe å skrive dem inn gjentatte ganger på nettsidene de bruker mest. Men dette kan også føre til at passordene dine ikke lenger er hemmelige, skriver Aftonbladet. Dersom du bruker nettleseren Google Chrome, kan det nemlig være enkelt for andre å se hvilke passord du bruker på ulike sider - dersom datamaskinen din står ulåst. Så lenge maskinen er på, kan du raskt få tilgang på listen av passord. For å se passordet, klikker du på Innstillinger, og deretter blar du ned til Vis avanserte innstillinger. Under Passord kommer en link som heter Administrere lagrede passord som fører direkte til de hemmelige passordene. Passordene vises først anonymt, men det er bare å klikke på dem for å se hvilke bokstavkombinasjoner tegnene egentlig skjuler.Leder av Googles utviklingsteam, Justin Schuh, sier selskapet er klar over feilen, men at de ikke har noen planer om å endre innstillingene, skriver The Guardian. Det har skapt stor furore hos internett-grunnlegger Tim Berners- Lee. I et innlegg på Twitter, skriver han «Så du får tak i alle passordene til din storesøster» og kaller Googles tilnærming for «skuffende».IT-ekspert Einar Otto Stangvik, som avslørte at en Høyre-politiker hadde lagt ut nakenbilder av flere jenter, mener at de lett tilgjengelige passordene i Google Chrome ikke er et stort problem, og mener saken er blåst opp. - Det er en feil som krever fysisk tilgang til datamaskinen. Nordmenn trenger ikke frykte ytterligere for sikkerheten som følge av denne, sier Stangvik til VG. Han mener det er langt farligere å la datamaskinen stå ulåst hvis eieren selv ikke er til stede. - Hvis noen har fysisk tilgang, kan de gjøre mye ugagn som er vel så alvorlig som å se på eventuelle passord i Chrome. Da kan de for eksempel installere spionprogrammer og bakdører, som i praksis vil gi den samme informasjonen, og mer til, sier han.Også sikkerhets-ekspert Vidar Sandland i Norsk Senter for Informasjonssikring, mener saken er en bagatell sett i sammenheng med farene ved en ulåst datamaskin. - De fleste gjør en risikovurdering, og det har Google Chrome gjort. Selv om du krypterer passordene dine, så finnes det fortsatt muligheter for de som måtte ønske å få tak i passordene som er lagret, sier Sandland, og fortsetter: - For å få tilgang på passordene i Google Chrome er man avhengig av fysisk tilgang på pcen. Og har du først fysisk tilgang på pcen, er det veldig enkelt å stikke inn en usb med spesial programvare og hente ut andre ting som er langt mer sensitivt enn passordene i nettleseren, legger han til. - Det viktigste er å låse datamaskinen når man går fra den, sier Stanland.
En sikkerhetsfeil i nettleseren Google Chrome gjør at hemmelige passord du har lagret, blir lett synlige med få klikk.